USAID-ის სამოქალაქო განათლების პროგრამა

საგრანტო კონკურსი ახალგაზრდული ორგანიზაციებისთვის

მოთხოვნა საგრანტო განაცხადზე (RFA)

No. 007-YO-03-G-2024

|  |  |
| --- | --- |
| **ერთეული გრანტის მოცულობა:** | მაქსიმუმ 10,000.00 USD |
| **დასაფინანსებელი პროექტის ხანგრძლივობა:** | მაქსიმუმ 12 თვე  |
| **განაცხადის წარდგენის ვადები:** | 24 სექტემბერი, 2024 - 31 ოქტომბერი, 2024 |
| **ვის შეუძლია მონაწილეობის მიღება:** | იხ. ნაწილი I. ინფორმაცია გრანტის გაცემის შესახებ   |

USAID-ის სამოქალაქო განათლების პროგრამა, რომელსაც ახორციელებს PH International საქართველო, აცხადებს **საგრანტო კონკურსს საქართველოში რეგისტრირებული ახალგაზრდული ორგანიზაციებისთვის.** საგრანტო კონკურსის მიზანია, ხელი შეუწყოს სკოლის დამამთავრებელი კლასების მოსწავლეებისა და სკოლადამთავრებული ახალგაზრდების (29 წლის ჩათვლით) ერთობლივ სამოქალაქო აქტივობებს ახალგაზრდობისა და საზოგადოების საკეთილდღეოდ. კონკურსის მეშვეობით ხელი შეეწყობა ახალგაზრდებში მოხალისეობრივი კულტურის განვითარებას და ადგილობრივ თუ ეროვნულ დონეზე მათ სამოქალაქო ჩართულობას. საგრანტო პროგრამის ფარგლებში წარმოდგენილი პროექტის ბიუჯეტი არ უნდა აღემატებოდეს 10,000 აშშ დოლარს.

დაინტერესებულ განმცხადებლებს შეუძლიათ, შეკითხვები გამოგზავნონ შემდეგ ელ.ფოსტაზე: ge-grants@ph-int.org. ასევე, განმცხადებლებს საშუალება ექნებათ, დასვან შეკითხვები განაცხადის შევსებასთან დაკავშირებით და მიიღონ საჭირო ინფორმაცია **ონლაინ საინფორმაციო შეხვედრებზე.** შეხვედრაზე დასწრებისათვის, აუცილებლად უნდა გაიაროთ წინასწარი რეგისტრაცია **10 ოქტომბრამდე** შემდეგი ბმულის მეშვეობით: [Registration | RFA 007](https://forms.gle/e1PzbDVQD6oWH9ja7). რეგისტრირებულ პირებს ვაცნობებთ საინფორმაციო შეხვედრის თარიღს.

პატივისცემით,

USAID-ის სამოქალაქო განათლების პროგრამა

**შინაარსი**

[**ნაწილი I. ინფორმაცია გრანტის გაცემის შესახებ** 3](#_Toc145074215)

[**ნაწილი II. საგრანტო კონკურსის მიზანი** 4](#_Toc145074216)

[**ნაწილი III. პროგრამის მიზნები** 5](#_Toc145074217)

[**ნაწილი IV. დასაშვები ხარჯები** 7](#_Toc145074218)

[**ნაწილი V. ხარჯები, რომლებიც გრანტით დაფინანსებას არ ექვემდებარება**  7](#_Toc145074219)

[**ნაწილი VI. ინფორმაცია გრანტის მიღებისა და ადმინისტრირების შესახებ** 8](#_Toc145074220)

[**დანართები** 8](#_Toc145074221)

# **ნაწილი I. ინფორმაცია გრანტის გაცემის შესახებ**

**ვის შეუძლია მონაწილეობის მიღება:**  საგრანტო კონკურსში მონაწილეობის მიღება შეუძლიათ საქართველოში რეგისტრირებულ არასამთავრობო ახალგაზრდულ ორგანიზაციებს. ახალგაზრდული ორგანიზაცია განიმარტება, როგორც საქართველოს კანონმდებლობის შესაბამისად შექმნილი არასამეწარმეო (არაკომერციული) იურიდიული პირი, რომლის სადამფუძნებლო დოკუმენტაციით განსაზღვრულია, რომ ორგანიზაციის საქმიანობის ძირითად სფეროს წარმოადგენს ახალგაზრდების განვითარებასთან დაკავშირებული საკითხები.

კონკურსში მონაწილეობის მისაღებად, ორგანიზაცია უნდა აკმაყოფილებდეს შემდეგ პირობებს:

* ორგანიზაცია რეგისტრირებული უნდა იყოს 2021 წლის 1 სექტემბრამდე;
* ორგანიზაცია, სადამფუძნებლო დოკუმენტის მიხედვით, უნდა ეწეოდეს ახალგაზრდულ საქმიანობას უკანასკნელი სამი წლის განმავლობაში;
* ბოლო სამი წლის განმავლობაში განხორციელებული უნდა ჰქონდეს მინიმუმ 1 საერთაშორისო ან ადგილობრივი პროექტი, რომელიც ითვალისწინებდა ახალგაზრდებთან (29 წლის ჩათვლით პირები) მუშაობას.

განაცხადების შეფასების დროს, პრიორიტეტი მიენიჭება იმ ორგანიზაციებს რომელთა მმართველი ორგანოს წევრების ნახევარზე მეტი არის 29 წლის ჩათვლით ახალგაზრდა.

წარმოდგენილი განაცხადის ფარგლებში, ორგანიზაციამ პროექტის განხორციელების დროს ვირტუალურად ან/და პროექტის ღონისძიებებზე მოწვევის გზით, უნდა ჩართოს მე-7-დან მე-12 კლასის ასაკის ახალგაზრდები.

დასაშვებია, განმცხადებელმა წარმოდგენილი პროექტის ფარგლებში ითანამშრომლოს სხვა ახალგაზრდულ ორგანიზაციებთან. თუმცა, გრანტის მიმღები უნდა იყოს მხოლოდ ერთი ახალგაზრდული ორგანიზაცია. საგრანტო კონკურსის ფარგლებში, ერთი ორგანიზაციიდან დაშვებულია მხოლოდ ერთი განაცხადის წარდგენა.

კონკურში მონაწილეობის მიღება **არ შეუძლიათ** ორგანიზაციებს, რომლებსაც USAID-ის სამოქალაქო განათლების პროგრამის ფარგლებში PH International-თან აქვთ მიმდინარე საგრანტო ხელშეკრულება.

**ბიუჯეტი:** საგრანტო კონკურსის ფარგლებში წარმოდგენილი პროექტის ბიუჯეტი არ უნდა აღემატებოდეს 10,000 აშშ დოლარს. ბიუჯეტში თანხები მოცემული უნდა იყოს დამატებითი ღირებულების გადასახადის (დღგ) გარეშე, რადგან USAID-ის სამოქალაქო განათლების პროგრამის ფარგლებში გაცემული გრანტები გათავისუფლებულია დღგ-სგან. გრანტის გაცემა მოხდება ლარში, აშშ დოლარსა და ლარს შორის თანხის გადარიცხვის დღეს კომერციული ბანკის, რომლითაც სარგებლობს გრანტის გამცემი, ოფიციალური გაცვლითი კურსის მიხედვით, გრანტის მიმღების საბანკო ანგარიშზე.[[1]](#footnote-1)

**თანამონაწილეობა:** პროექტის ფარგლებში, გრანტის მიმღებ ორგანიზაციებს არ მოეთხოვებათ ფულადი ან არაფულადი თანამონაწილეობა.

**განაცხადების წარდგენა:** განმცხადებლებმა **2024 წლის 31 ოქტომბრის ჩათვლით** საგრანტო განაცხადი, მოთხოვნილ სავალდებულო დოკუმენტებთან ერთად, უნდა გამოაგზავნონ ელ.ფოსტის მისამართზე ge-grants@ph-int.org. სათაურის ველში უნდა მიუთითონ: **RFA 007\_Grants for Youth-Led Organizations.**

**წარსადგენი დოკუმენტები:** საგრანტო კონკურსში მონაწილეობის მისაღებად, განმცხადებლებმა მითითებულ ელ-ფოსტაზე უნდა გამოაგზავნონ შემდეგი დოკუმენტები:

1. **დანართი A.** განაცხადის ფორმა (სავალდებულო)
2. **დანართი B.** ბიუჯეტის ფორმა (სავალდებულო)
3. **დანართი B.1.** ბიუჯეტის განმარტებები (სავალდებულო)
4. **დანართი C.** პროექტის განხორციელების გეგმა (სავალდებულო)
5. **ამონაწერი საჯარო რეესტრიდან** (სავალდებულო)
6. **ორგანიზაციის მოქმედი შინაგანაწესი/სადამფუძნებლო დოკუმენტი,** სადაც აღნიშნულია, რომ ორგანიზაცია ეწევა ახალგაზრდების განვითარებასთან დაკავშირებულ საქმიანობას (სავალდებულო)
7. **პროექტის გუნდის წევრების რეზიუმეები** (სავალდებულო)
8. **სარეკომენდაციო წერილ(ებ)ი** პროექტის დონორი ორგანიზაციისგან, რომელმაც უკანასკნელი 3 წლის განმავლობაში დააფინანსა ორგანიზაციის მიერ განხორციელებული პროექტი (სავალდებულო)
9. **სარეკომენდაციო წერილი პარტნიორი ორგანიზაცი(ებ)ისგან,** რომელთან თანამშრომლობითაც ორგანიზაციამ უკანასკნელი 3 წლის განმავლობაში განახორციელა პროექტი (ასეთის არსებობის შემთხვევაში).

USAID-ის სამოქალაქო განათლების პროგრამა უფლებას იტოვებს, დამატებით მოითხოვოს ნებისმიერი დოკუმენტი, რომელიც დაეხმარება პროექტის მიზნობრიობის შეფასებაში.

# **ნაწილი II. საგრანტო კონკურსის მიზანი**

USAID-ის სამოქალაქო განათლების პროგრამის ფარგლებში, ახალგაზრდული ორგანიზაციებისთვის გამოცხადებული **საგრანტო კონკურსის მიზანია, ხელი შეუწყოს სკოლის მოსწავლეებისა და სკოლადამთავრებული ახალგაზრდების (29 წლის ჩათვლით მოქალაქეები) ერთობლივ სამოქალაქო აქტივობებს ახალგაზრდობისა და საზოგადოების საკეთილდღეოდ.** კონკურსი ხელს შეუწყობს ახალგაზრდებში მოხალისეობრივი კულტურის განვითარებას და ადგილობრივ თუ ეროვნულ დონეზე მათ სამოქალაქო ჩართულობას.

საგრანტო კონკურსის ფარგლებში **პრიორიტეტი მიენიჭება ისეთ განაცხადებს,** რომლებიც ითვალისწინებს წარმოდგენილი პროექტის განხორციელებაში ახალგაზრდული მუშაკების ჩართულობას. პროგრამა იტოვებს უფლებას, საჭიროების შემთხვევაში, მოითხოვოს ახალგაზრდული მუშაკის განათლების ან/და გამოცდილების დამადასტურებელი დოკუმენტაცია.

შესაძლებლობის შემთხვევაში, სასურველია (თუმცა სავალდებულო არ არის) USAID-ის მიერ დაფინანსებული სამოქალაქო განათლების წინა პროგრამების (სამოქალაქო განათლებისა და პედაგოგთა გადამზადების პროგრამა, 2010-2014 წწ.; პროგრამა „მომავლის თაობა“, 2014-2021 წწ., USAID-ის მიმდინარე სამოქალაქო განათლების პროგრამა) კურსდამთავრებული მოსწავლეების ჩართვა პროექტის ფარგლებში განხორციელებულ ინიციატივებში. განმცხადებელმა თავად უნდა უზრუნველყოს ამ ახალგაზრდების (29 წლის ჩათვლით მოქალაქეები) იდენტიფიცირება და პროექტში ჩართვა.

# **ნაწილი III. პროგრამის მიზნები**

USAID-ის სამოქალაქო განათლების 5-წლიან პროგრამას ახორციელებს ორგანიზაცია PH International საქართველო, ამერიკის შეერთებული შტატების საერთაშორისო განვითარების სააგენტოს (USAID) დაფინანსებით. პროგრამის მიზანია მაღალი მოქალაქეობრივი შეგნების მქონე, სამოქალაქო პროცესებში ჩართული ახალგაზრდების აღზრდა. პროგრამა ითვალისწინებს ტექნოლოგიების დანერგვას სამოქალაქო განათლების სწავლა-სწავლების პროცესში და ახალგაზრდების დაკავშირებას კერძო სექტორთან ადგილობრივი საზოგადოებისთვის საკეთილდღეო ინიციატივების განსახორციელებლად.

**ნაწილი IV. შეფასების პროცესი და კრიტერიუმები**

|  |  |
| --- | --- |
| **შეფასების კრიტერიუმი** | **მაქსიმალური ქულა** |
| **პროექტის მიზნების შესაბამისობა საგრანტო კონკურსის მიზნებთან** | **20** |
| *პროექტის მიზანი პასუხობს საგრანტო კონკურსის მიზნებს*  | *20* |
| **პროექტის დიზაინი და განხორციელების სტრატეგია** | **35** |
| *წარმოდგენილი აქტივობები პასუხობს საგრანტო კონკურსის მიზნებს* | *15* |
| *აქტივობები განხორციელებადია და მითითებულ ვადაში მიღწევადი* | *20* |
| **პროექტის გუნდის გამოცდილება და კვალიფიკაცია** | **15** |
| *პროექტის განმახორციელებელი გუნდის წევრებს აქვთ შესაბამისი გამოცდილება და კვალიფიკაცია* | *10* |
| *ორგანიზაციის გამოცდილება ადგილობრივი და საერთაშორისო პროექტების განხორციელების კუთხით* | *5* |
| **პროექტის მდგრადობა** | **10** |
| *მოსალოდნელია, რომ პროექტის შედეგები შენარჩუნდება გრანტით დაფინანსებული აქტივობების დასრულების შემდეგ* | *10* |
| **ბიუჯეტის შესაბამისობა პროექტის ფარგლებში დაგეგმილ აქტივობებთან** | **20** |
| *ბიუჯეტის თითოეულ მუხლში მოთხოვნილი ხარჯი აუცილებელია პროექტით გათვალისწინებული აქტივობების განსახორციელებლად* | *20* |
|  **სულ ჯამი** | **100** |

# **ნაწილი IV. დასაშვები ხარჯები**

* პროექტის განხორციელებასთან დაკავშირებული თანამშრომლების ხელფასი. ხელფასები და მოწვეული სპეციალისტების (ტრენერების) ჰონორარი არ უნდა აღემატებოდეს პროექტის საერთო ღირებულების 60%-ს;
* პროექტთან დაკავშირებული ტრენინგების, კონფერენციების და ღონისძიებების ხარჯები;
* პროექტთან დაკავშირებული სამივლინებო/ტრანსპორტირების ხარჯები;
* პროექტში ჩართული სკოლადამთავრებული ახალგაზრდების (29 წლის ჩათვლით) წამახალისებელი ჯილდოები (სერტიფიკატები, პრიზები, ა.შ)
* პროექტის განხორციელებასთან დაკავშირებული ადმინისტრაციული ხარჯები (მაგ. ბეჭდვითი მასალების დამზადება, კვლევისათვის საჭირო საკანცელარიო მასალების შეძენა და ა.შ);
* პროექტის განსახორციელებლად საჭირო ტექნიკის შეძენის ხარჯი. ტექნიკის მოთხოვნის შემთხვევაში, ორგანიზაციამ უნდა დაადასტუროს მოთხოვნილი ტექნიკის აუცილებლობა პროექტის განსახორციელებლად.

შესაძლოა, დაფინანსდეს პროექტის მიზნის მისაღწევად საჭირო სხვა ხარჯები, რომლებიც ზემოთ არ არის მითითებული, თუმცა აუცილებელია პროექტის განხორციელებისთვის. გრანტის ფარგლებში გაწეული ყველა ხარჯი უნდა იყოს მიზნობრივი და დასაშვები [USAID-ის რეგულაციების მიხედვით.](https://www.usaid.gov/sites/default/agency-policy/303mab.pdf)

# **ნაწილი V.** **ხარჯები, რომლებიც გრანტით დაფინანსებას არ ექვემდებარება**

* ქვეგრანტების გაცემა;
* ორგანიზაციის იმ თანამშრომლების ხელფასის ანაზღაურება, რომლებიც არ არიან პროექტის განხორციელებაში ჩართული;
* პროექტში ჩართული ახალგაზრდების (29 წლის ჩათვლით) ხელფასები/ჰონორარები, რომლებიც არ წარმოადგენენ ორგანიზაციის გუნდს;
* წვეულებებისა და დღესასწაულების ხარჯები (აქ არ იგულისხმება პროექტის შედეგების პრეზენტაცია ან პროექტთან დაკავშირებული კონკრეტული ღონისძიებებისთვის საჭირო ხარჯი);
* შესყიდვები ან საქმიანობები, რომელთა შესრულება არ ემსახურება USAID-ის სამოქალაქო განათლების პროგრამის გრანტით განსაზღვრულ მიზნებს;
* აკრძალული პროდუქტები USAID-ის რეგულაციების თანახმად. რეგულაციები შეგიძლიათ იხილოთ [აქ](https://www.usaid.gov/sites/default/agency-policy/303mab.pdf).
* ნებისმიერი შესყიდვა ან საქმიანობა, რომელიც განხორციელებულია პროექტის საქმიანობის დაწყებამდე;
* გრანტის მიმღების წინა (გრანტის მიღებამდე არსებული) ვალდებულებები და/ან ვალები, საურავები და პირგასამტეხლოები.

# **ნაწილი VI. ინფორმაცია გრანტის მიღებისა და ადმინისტრირების შესახებ**

გრანტის მიღებამდე, გამარჯვებულმა ორგანიზაციამ უნდა მოიპოვოს ორგანიზაციის უნიკალური საიდენტიფიკაციო კოდი (Unique Entity ID). აღნიშნულთან დაკავშირებით გრანტის მიმღებს ინფორმაციას PH International-ის გრანტების კოორდინატორი მიაწვდის.

საგრანტო კონკურსის გამოქვეყნება და განაცხადის შევსების პროცესში დაინტერესებული ორგანიზაციებისთვის კონსულტაციის გაწევა არ გულისხმობს პროგრამის მიერ გრანტის გაცემის ვალდებულებას. პროგრამა უფლებას იტოვებს, მიიღოს დადებითი ან უარყოფითი გადაწყვეტილება ყველა ან ნებისმიერი განაცხადის დაფინანსებასთან დაკავშირებით, წინასწარ განსაზღვრულ კრიტერიუმებთან შესაბამისობაში და უფლებამოსილია, მოითხოვოს დამატებითი განმარტებები განმცხადებლებისგან.

გამარჯვებული ორგანიზაციები წერილობით მიიღებენ ინფორმაციას გრანტების შეფასების კომიტეტის გადაწყვეტილების შესახებ.

# **დანართები**

* დანართი A. განაცხადის ფორმა
* დანართი B. ბიუჯეტის ფორმა
* დანართი B.1. ბიუჯეტის განმარტებების ფორმა
* დანართი C. პროექტის განხორციელების გეგმა
1. PH International არ არის პასუხისმგებელი აშშ დოლარსა და ლარს შორის კურსთა ცვლილებით გამოწვეულ სხვაობაზე. [↑](#footnote-ref-1)